**Opis Cezarjeve smrti**

Bolj ko se je bližal dan zarote, več naj bi bilo znamenj, ki so napovedovala Cezarju

nesrečo: na nebu naj bi se pojavljala nenavadna svetloba, na forum pa so se

spuščale puščavske ptice. Ko je Cezar žrtvoval žival, je izginilo njeno srce. Nek

vedež je Cezarju svetoval, naj se varuje marčevih id (15. marec). Noč pred usodnim

dnem naj bi se Cezarjevi ženi Kalpurniji sanjalo, da v naročju drži mrtvega moža. 15.

marca 44 pr. n. št. naj bi se Cezar na poti v senat ustavil pri vedežu, ki ga je opozoril,

in mu posmehljivo rekel:

“Marčeve ide so prišle.” Vedež mu je tiho odvrnil: “Prišle, a ne prešle.”

Tega dne se je v senatu razpravljalo o prošnjah. Ko je vrsta prišla na Tilija Cimbra, ki

je prosil za izgnanega brata, je približno 60 zarotnikov obstopilo na stolu sedečega

Cezarja. Cezar je prošnjo zavrnil, Tilij pa mu je strgal togo z vratu, kar je bilo

znamenje za napad. Senator Kaska, eden izmed zarotnikov, je prvi zabodel Cezarja.

Vbod v vrat ni bil smrten, zato se je Cezar presenečen dvignil na stolu. Tedaj so tudi

ostali zarotniki potegnili bodala in začeli zabadati. Cezar se je upiral, ko pa je videl

Bruta, ga je ogovoril (glej Izreki), si potegnil togo čez obraz in padel pod zadanimi

udarci. Njegova kri naj bi obrizgala Pompejev kip. Ob vznožju kipa je Cezar v zadnjih

trzajih krvavel iz triindvajsetih vbodnih ran. Zarotniki so se odpravili na rimski grič

Kapitol, kjer so klicali ljudstvo na svobodo in vabili optimate, da se jim pridružijo.

Nekateri so se jim pridružili, večina pa ne. Naslednji dan je Brut govoril na Forumu.

Senat je pripravil pomilostitev zarotnikov in spravo med optimati in populari. Ljudstvo

je to odobravalo. Ko pa so prinesli zmrcvarjeno Cezarjevo truplo in ko so odprli

njegovo oporoko, v kateri je vsakemu meščanu zapustil določeno vsoto, je ljudstvo

pozabilo na disciplino in je iz miz napravilo grmado ter sežgalo truplo. Nekateri so iz

grmade pobrali bakle in začeli zažigati hiše zarotnikov, nekatere so celo pobili.

Glavna zarotnika Brut in Kasij sta zbežala. 15. marec so plebejci poimenovali

Očetomorni dan in na obletnice tega dogodka prepovedali seje in sestanke

senatorjev in politikov. Po Svetoniju, piscu dela De vita Cesarium ni nobeden od

zarotnikov preživel več kot tri leta. Nekatere so umorili, nekateri pa naj bi celo storili

samomor z bodalom, s katerim so ga napadli, nihče od njih pa ni umrl naravne smrti.

